**Z A P I S N I K**

**s 24. sjednice Gradskog vijeća Grada Gospića održane dana 17. srpnja 2023. godine,**

**u Gradskoj vijećnici Grada Gospića, Budačka 55, s početkom u 12.00 sati**

Sjednici su nazočni članovi Gradskog vijeća:

1. Nada Alić, 5. Anela Serdar Pašalić, 9. Alen Zorić,
2. Marko Sokolić, 6. Tomislav Vrkljan, 10. Jadranka Pejnović,
3. Josip Šaban 7. Pajo Brkljačić, 11. Mirjana Vrkljan Radošević.
4. Velimir Štimac, 8. Ivica Kovačević,

Sjednici nisu nazočni članovi Gradskog vijeća:

1. Ana – Marija Zdunić (predsjednica),
2. Mario Stilinović,
3. Josip Župan,
4. Ivica Tomljenović.

Sjednici su još nazočni:

1. Karlo Starčević, gradonačelnik,
2. Kristina Prša, zamjenica gradonačelnika,
3. Slaven Stilinović, pročelnik – tajnik Tajništva,
4. Ivana Kaleb Asić, pročelnica Upravnog odjela za samoupravu i upravu,
5. Josip Marković, pročelnik Upravnog odjela za kom. djelatnosti i zaštitu okoliša,
6. Andrijana Miloš, pročelnica Upravnog odjela za prostorno uređenje i gradnju,
7. Mandica Ratković, službenica Tajništva Grada Gospića,
8. Katarina Konjikovac, službenica Tajništva Grada Gospića
9. Predstavnici medija.

24. sjednicom Gradskog vijeća, zbog odsutnosti predsjednice, predsjedavala je potpredsjednica Nada

Alić.

Pročelnik – tajnik g. Stilinović utvrdio je kvorum te konstatirao da je na 24. sjednici od 15 članova nazočno 11 članova, a odsutna 4 člana Vijeća, te da se mogu donositi pravovaljane odluke.

Potpredsjednica Vijeća Nada Alić pozdravila je nazočne te je predložila da se Dnevni red za 24. sjednicu dopuni točkom:

* 2. Usvajanje Zapisnika s 22. sjednice Gradskog vijeća Grada Gospića

**Jednoglasno s 11 glasova “za” usvojena je gore navedena dopuna Dnevnoga reda.**

Nakon prethodno navedenog, potpredsjednica Vijeća za 24. sjednicu, predložila je sljedeći, dopunjeni:

**D n e v n i r e d**

1. Aktualni sat;
2. Usvajanje Zapisnika s 22. sjednice Gradskog vijeća Grada Gospića (dopuna Dnevnoga reda);
3. Razmatranje i usvajanje prijedloga Odluke o izradi IV. izmjena i dopuna Urbanističkog plana uređenja naselja Gospić – UPU 1;

Izvjestitelj: ANDRIJANA MILOŠ

1. Razmatranje Zaključka o dodjeli javnih priznanja Grada Gospića za 2023. godinu i donošenje Odluke o dodjeli javnog priznanja Grada Gospića;

Izvjestitelj: SLAVEN STILINOVIĆ

1. Razmatranje i usvajanje prijedloga Odluke o ustupanju nekretnine na korištenje Lovačkom društvu „VEPAR” Radovin;

Izvjestitelj: JOSIP MARKOVIĆ

1. Izvješće o korištenju sredstava Proračunske zalihe za razdoblje travanj – lipanj 2023. godine i donošenje Zaključka o primanju na znanje Izvješća

Izvjestitelj: KARLO STARČEVIĆ

**Jednoglasno s 11 glasova “za” usvojen je predloženi (dopunjeni) Dnevni red.**

**Ad - 1 Aktualni sat**

Za postavljanje vijećničkih pitanja prijavili su se vijećnici: M. Vrkljan Radošević i I. Kovačević.

1. **MIRJANA VRKLJAN RADOŠEVIĆ** – osvrnula se na pitanje štete učinjene na poučnim

stazama od strane Hrvatskih šuma a koje će istu i sanirati. Stoga se osvrnula i na štete koje pojedine firme čine i na drugim gradskim prometnicama. Poznato je da je u Barletama održan mirni prosvjed zbog buke, prašine i uništavanja prometnica od strane tvrtke Calcit i njihovih kamiona koji prevoze terete veće od dopuštenog i neprimjerenom brzinom. Zanima je što se je napravilo u posljednje dvije godine po tom pitanju? Isti problem se pojavio i u Pazariškoj ulici gdje se odvija promet velikog broja kamiona energane koji prevoze velike terete nedopuštenom brzinom a rezultat toga su uništene prometnice i opasnost za ostale sudionike u prometu. Postoji li plan Grada kako spriječiti daljnje propadanje prometnica i kako će se sanirati već nastala oštećenja?

**KARLO STARČEVIĆ** - odgovara da je Grad još 2017/2018. godine s tvrtkom Calcit u Barletama napravio 2,8 km ceste koja je još uvijek u dobrom stanju. Već nekoliko puta je s tvrtkom Calcit dogovarana obnova prometnice od Barleta do skoro Bilajskog mosta. Nažalost, dogovor nije postignut i uz intervenciju njihovog veleposlanstva dogovora još uvijek nema kako i na koji način to isfinancirati. Postoje i određene ponude za 1.8 km ceste u iznosu od 2,8 mil.kn, a Grad se obvezao usmeno sanirati most na Jadovi i nadvožnjak iznad auto puta, međutim isti nisu svoj dio ispoštovali niti potpisali ugovor jer ne pristaju na navedeni iznos. Grad nažalost nema druge ingerencije, već je u nekoliko navrata pozivao policiju da kontrolira brzinu i pretovar na tom području.

Vezano za poučne staze načelno je dogovoreno s Hrvatskim šumama da će se staze popraviti i dovesti u prvobitno stanje.

Što se tiče Pazariške ulice Ilić šumarstvo se je u nekoliko navrata očitovalo o popravku ceste i doniralo određenu količinu asfalta te je već popravljen dio u Baleniji i prema Divoselu i dio u Čitluku tako da su Lika ceste ugradile asfalt te je još preostalo oko 120/150 T asfalta za ugraditi. U Pazariškoj ulici je problem što nema druge komunikacije, isti imaju uredne papire i jedino što je preostalo je da im se zabrani prometovanje tom ulicom a što nije zakonski dopustivo. Slaže se s navodom da se prometnice na ovaj način oštećuju u velikoj mjeri ali Grad je tu nažalost nemoćan.

**MIRJANA VRKLJAN RADOŠEVIĆ** – navodi da nije protiv poduzetnika energane ili bilo koga drugoga tko ulaže novac na ovom području i zapošljava ali i oni moraju imati odgovornost prema stanovnicima, prometnicama itd. Vjeruje da Grad nema sredstva da sanira sve te prometnice, međutim onda moraju uložiti oni koji i rade štetu i to je njihova odgovornost. Podsjeća na postavljeno pitanje na prethodnoj sjednici Vijeća u svezi zatvaranja prostora oko dvorane i škole i pretvaranje istoga u pješačku zonu namijenjenu učenicima i sportašima. Stoga pita jesu li obavljeni razgovori s ravnateljima škola, kako je bilo i rečeno, i je li postignut kakav dogovor? Vjeruje da bi se takva promjena lakše uvela u ljetnom periodu za vrijeme praznika, kako bi se i građani lakše navikli na nova pravila do početka jeseni i novih gužvi. Također pita koji je razlog da sportski tereni i dalje budu u mraku dok je sve ostalo oko njih osvijetljeno? Djeca su na igralištu u mraku a građani trče po nezavršenoj atletskoj stazi koja je opasna, a i kad bude gotova upitna je njena sigurnost.

**KARLO STARČEVIĆ –** odgovara da još uvijek nije razgovarao s ravnateljima o pješačkoj zoni. U ovom trenutku se gradi plinovod prema školi i taj prostro će biti ionako zatvoren. S ravnateljima će se svakako razgovarati i vidjeti hoće li prihvatiti prijedlog da to bude pješačka zona.

Što se tiče rasvjete rečeno je da će ista biti upaljena a prema nekim informacijama ista i gori do 23.000 sata.

1. **IVICA KOVAČEVIĆ** – vezano za poučne staze ističe da zna da je traženo izvješće od

Komunalca pa traži da se odgovori koji je točan iznos penala koji su plaćeni za iste. Ako trenutno nije poznat iznos moli da mu se na isto pismeno odgovori.

**KARLO STARČEVIĆ** – odgovara da je ukupni iznos ugovora za pet poučnih staza 2.983.794 kn, od toga je Komunalac dobio 2.408.042 kn, međutim penaliziran je s 585.752 kn. Staze su takve kakve jesu i u vlasništvu su Komunalca. Kada se je išlo u realizaciju projekta nije se znalo koliko će isti biti penaliziran, međutim taj iznos je svakako manji od očekivanog (19%) a penali gotovo uvijek iznose 20-25%.

**KRISTINA PRŠA** – nadopunjava dati odgovor pojasnivši da se ne radi o penalima već o neprihvatljivim troškovima. Nadalje pojašnjava da je Komunalac trgovačko društvo upisan u registar poreznih obveznika i njima trošak PDV-a nije prihvatljiv trošak te isti u tom slučaju podmiruju samostalno. Grad Gospić nije obveznik PDV-a tako da za sve projekte/troškove Gradu je to prihvatljivi trošak dok to nije slučaj i s trgovačkim društvima. Radilo se je o Mjeri 8.5.2. uspostava i uređenje poučnih staza, vidikovaca i druge manje infrastrukture na koju se nisu mogle javiti jedinice lokalne samouprave već trgovačka društva i šumoposjednici. Iz želje da se naprave poučne staze i urede one već postojeće u dogovoru s Komunalcem izradili su se projekti za pet poučnih staza i išlo se je u realizaciju istih. Agencija za plaćanje u poljoprivredi nakon administrativne provjere i terenske kontrole od strane nadzorne službe utvrdila je neprihvatljive troškove u iznosu od 575.752 kn. Predmetni iznos se odnosi na PDV-e a koji je njima kao takav neprihvatljiv. Također ističe da je sve plaćeno sredstvima trgovačkog društva a ne sredstvima Grada Gospića.

**IVICA KOVAČEVIĆ** – ističe da se radi o trgovačkom društvu čiji je osnivač Grad Gospić. Nadalje pita gradonačelnika da li je vrijeme, obzirom na učinjene propuste, da se pozove na odgovornost ili bilo koji oblik sankcija nositelja projekta tj. u ovom slučaju Komunalac odnosno da li se uopće razmišlja o tome?

**KARLO STARČEVIĆ**– odgovara da u ovom trenutku ne vidi potrebe prozivati direktora Komunalca jer se radi o neprihvatljivim troškovima. Od početka se je znalo za penalizaciju i znalo se je da se ovi troškovi neće isplatiti te je s toga mišljenja da za to ne može odgovarati direktor Komunalca niti bilo tko drugi.

**Ad – 2**

**Bez primjedbi, jednoglasno s 11 glasova „za“ usvojen je ZAPISNIK S 22. SJEDNICE GRADSKOG VIJEĆA GRADA GOSPIĆA.**

**Ad – 3**

Prijedlog Odluke o izradi IV. izmjena i dopuna Urbanističkog plana uređenja naselja Gospić – UPU 1;

Predlagatelj: Gradonačelnik Grada Gospića

**Bez rasprave, jednoglasno s 11 glasova „za“ usvojena je ODLUKA O IZRADI IV. IZMJENA I DOPUNA URBANISTIČKOG PLANA UREĐENJA NASELJA GOSPIĆ – UPU 1.**

**Ad – 4**

Zaključak o dodjeli javnih priznanja Grada Gospića za 2023. godinu i donošenje Odluke o dodjeli javnog priznanja Grada Gospića;

Predlagatelj: Povjerenstvo za utvrđivanje konačnog prijedloga za dodjelu javnih priznanja

**MIRJANA VRKLJAN RADOŠEVIĆ** – pita da li se ovim putem dodjeljuje samo jedno priznanje s obzirom na to da je javni poziv raspisan za pet javnih priznanja?

**SLAVEN STILINOVIĆ** – odgovara da je javni poziv za dostavu prijedloga za dodjelu javnih priznanja bio raspisan od 20.06. do 06. 07. o.g. i na isti je pristigla samo jedna prijava.

**MIRJANA VRKLJAN RADOŠEVIĆ –** izražava zadovoljstvo što će se javno priznanje dodijeliti H. Smolčiću koji to zaslužuje i možemo biti ponosni na ovako mlade ljude koji pronose glas Gospića, Like i cijele Hrvatske. Međutim, žao joj je da nitko nije prepoznao Rinu Mašića i Linu Strilić a što je očekivano da će biti urađeno od strane gradonačelnika. Smatra da je R. Mašić to zaslužio s obzirom na to da je viceprvak svijeta u seniorima, prvak svijeta u juniorima, dobitnik 4 europska zlata kao i L. Strilić koja je reprezentativka Hrvatske i koja svaki dan niže nove uspjehe. Smatra da tih dvoje mladih ljudi zaslužuju sva moguća priznanja i da svi trebaju biti ponosni na njih. Stoga predlaže, ako se predložena točka može promijeniti i nadopuniti tako da i oni dobiju ova priznanja.

**KARLO STARČEVIĆ –** ističe da bi mu bilo drago da je netko drugi pokrenuo ovo pitanje jer već duže vrijeme se kao gradonačelnik ustručava predložiti bilo koga, ali je otvoren za sve prijedloge koji dođu izvana. Vijećnici mogu predložiti, međutim smatra da je u ovom trenutku kasno za isto.

**SLAVEN STILINOVIĆ** – pojašnjava da je raspisan javni poziv i pravila predlaganja propisana su Odlukom. U otvorenom roku svatko je mogao predložiti onoga za koga je smatrao da je vrijedan ovog priznanja. Nadalje navodi Odlukom propisane ovlaštene predlagatelje. Obzirom da je rok za predlaganje istekao sama Odluka ne predviđa okolnosti da se na sjednici Vijeća odlučuje dodatno o nekim kandidatima već je za to osnovano radno tijelo tj. Povjerenstvo. Dakle, javni poziv je bio raspisan, prijave su pristigle, Povjerenstvo ih je pregledalo, vrednovalo te uputilo prijedloge Gradskom vijeću. Vijeće može predložiti, međutim procedura je ovakva kakva jest te bi te prijedloge bilo najbolje ostaviti za sljedeću godinu.

**VELIMIR ŠTIMAC** – navodi da je predlagatelj za H. Smolčića NK Gospić te smatra da je isto tako za R. Mašića prijedlog trebao podnijeti njegov klub tj. udruga. Sve udruge i ostali bi trebali pratiti ovakve javne pozive i prijavljivati one za koje misle da trebaju dobiti priznanja. Neke sportske udruge se žale da nisu ništa dobile od Grada, međutim raspisan je javni poziv i svakako bi se trebali držati pravila a ne odgovornost prebacivati na Gradsko vijeće. Smatra da se svi trebaju pridržavati zadanih pravila.

**SLAVEN STILINOVIĆ -** dodatno pojašnjava da je Vijeće eventualno moglo razmatrati da je pristiglo više prijava a da u tom slučaju je Povjerenstvo odlučilo da neće prihvatiti sve prijave. U navedenom slučaju bi Vijeće moglo raspravljati i pitati se zašto je to tako i možda eventualno drugačije odlučiti. Obzirom da nije bilo drugih prijava Vijeće u ovom trenutku ne može o tome raspravljati.

**Nakon provedene rasprave, s 11 glasova „za“ donesena je ODLUKA O DODJELI JAVNOG PRIZNANJA „PRIZNANJE GRADA GOSPIĆA” – Hrvoju Smolčiću.**

**Ad – 5**

Prijedlog Odluke o ustupanju nekretnine na korištenje Lovačkom društvu „VEPAR” Radovin;

Predlagatelj: Gradonačelnik Grada Gospića

**Bez rasprave, jednoglasno s 11 glasova „za“ usvojena je** **ODLUKA O USTUPANJU NEKRETNINE NA KORIŠTENJE LOVAČKOM DRUŠTVU „VEPAR” RADOVIN.**

**Ad – 6**

Izvješće o korištenju sredstava Proračunske zalihe za razdoblje travanj - lipanj 2023. godine i donošenje Zaključka o primanju na znanje Izvješća

Vezano za predmetnu točku, gradonačelnik Karlo Starčević je istaknuo da u navedenom razdoblju nije bilo utroška sredstava proračunske zalihe.

**Jednoglasno s 13 glasova „za“ donesen je** **ZAKLJUČAK O PRIMANJU NA ZNANJE IZVJEŠĆA O KORIŠTENJU SREDSTAVA PRORAČUNSKE ZALIHE ZA RAZDOBLJE TRAVANJ** - **LIPANJ 2023. GODINE.**

KLASA: 024-01/23-01/7

URBROJ: 2125-1-01-23-02

Sjednica završila s radom u 12.30. sati.

ZAPISNIČAR PREDSJEDNICA

GRADSKOG VIJEĆA GRADA GOSPIĆA

Mandica Ratković, v.r. Ana Marija Zdunić, mag.iur., v.r.